ธ.ก.ส.ออกเงินฝากเกษียณมั่งคั่ง 3
ธ.ก.ส. ออกเงินฝากเกษียณมั่งคั่ง 3 ตั้งเป้ารับฝาก 3 หมื่นล้านบาท จ่ายดอกเบี้บขั้นบันได 3.25- 4.75%
17 ก.ย. 2553

ธ.ก.ส. ออกเงินฝากเกษียณมั่งคั่ง 3 ตั้งเป้ารับฝาก 3 หมื่นล้านบาท จ่ายดอกเบี้บขั้นบันได 3.25- 4.75% 
นายเอ็นนู  ซื่อสุวรรณ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. เปิดรับฝากเงิน “โครงการเงินออมเกษียณมั่งคั่ง 3” เพื่อช่วยเหลือข้าราชการ พนักงานองค์การของรัฐ ที่เกษียณอายุตามปกติหรือเกษียณอายุก่อนกำหนดในปี 2553 และบุคคลทั่วไปที่มีอายุตั้งแต่ 55 ปีขึ้นไป  มีทางเลือกในการออมเงิน โดยผู้ฝากเงินต้องฝากเงินไม่น้อยกว่า1 แสนบาท มีระยะเวลา 4 ปี เริ่มตั้งแต่วันที่ 1 ต.ค. 2553 – 30 ก.ย. 2557 อัตราดอกเบี้ยเงินฝากปีที่ 1 อยู่ที่ 3.25 %  ปีที่ 2 อยู่ที่  3.50 %  ปีที่ 3 อยู่ที่  3.75 % และปีที่ 4 อยู่ที่  4.75 %  ซึ่งดอกเบี้ยเงินฝากที่ได้รับไม่ต้องเสียภาษี และยังกำหนดจ่ายดอกเบี้ยทุกเดือนโอนเข้าบัญชีเงินฝากออมทรัพย์ เพื่อให้ผู้เกษียณมีเงินไว้ใช้จ่ายในชีวิตประจำวันทุกเดือน
ทั้งนี้ ธนาคารได้ตั้งเป้าหมายรับฝากเงินไว้ 3 หมื่นล้านบาท เบื้องต้นคาดว่าจะมีผู้ฝากเงินในโครงการมเงินออมเกษียณมั่งคั่ง 2 ที่กำลังจะหมดอายุในวันที่ 30 ก.ย.นี้ มีวงเงินจำนวน 2.5 หมื่นล้านบาท คาดว่าจะขอต่อเข้าโครงการที่ 3 เกือบทั้งจำนวน ทำให้เหลือวงเงินที่รองรับกับลูกค้าใหม่ได้อีกประมาณ 5,000 ล้านบาทเท่านั้น  
"ตั้งเป้ารับฝากเงิน 3 เดือน เริ่มรับฝาก 1 ต.ค  – 31 ธ.ค.นี้ แต่เชื่อว่าจะได้รับความสนใจจากผู้สูงอายุมากคาดว่าน่าจะรับฝากครบ 3 หมื่นล้านบาทได้ ภายใน 3 สัปดาห์ เพราะไม่มีการกำหนดเพดานรับฝากขั้นสูงและดอกเบี้ยที่จ่ายถือว่าสูงเมื่อเทียบกับโครงการของธนาคารอื่น เนื่องจากได้รับยกเว้นภาษีดอกเบี้ย " นายเอ็นนูกล่าว 
นายเอ็นนู กล่าวอีกว่า สำหรับผู้ที่เดือดร้อนสามารถถอนเงินไปใช้ได้ก่อนครบกำหนด 4 ปี แต่ต้องเสียค่าธรรมเนียม 1 % ของยอดเงินที่ถอน  หรือกรณีที่ปิดบัญชี จะต้องเสียค่าธรรมเนียมไม่น้อยกว่าครั้งละ 500 บาท และกรณีที่เงินเหลือในบัญชีต่ำกว่า 1 แสนบาท  ธนาคารจะคัดบัญชีออกจากโครงการเป็นบัญชีเงินฝากออมทรัพย์พิเศษปกติของธนาคาร